چندے کوہنیں یات کہ ھجبر شموشگ نہ بنت
نبشتہ کار: غلام حسین کلمتی
چہ شہرءِجگّاءُ شورءَ دُورملیرءِ یک سِستگیں دمگ کاٹورءَ سے چہار لوگانی یک کسانیں ھلکےءِ تہا کہ آ سے نیمگا دُوردُور ءَ کوہانی دْراجیں رِدےءَ چاگرد کتگت ءُ یک نیمگے سرسبزیں کِشار،امبءُجام ءِ درچک اَتنت ۔ پِنس، کلیر ،کہیر ءُ دگہ درچک ھم باز اَت ۔ ھمے درچکانی سرا کپوت ءُ شانتلاں رم رمءَ بال کت ءُ نشتنت ۔ ایشاں ابید دگہ براہ داریں کسانیں مُرگ ھم سکّ باز اَت۔
آزمانگ ءَ ھمے دمگاں لینءِ نامءُ نشان وتی جاگہءَ گُمان ھم نیست اَت۔ روشءِ ایرروگءَ پد چِرئتانی سُبکءُ یشّلیں توار چاگردءَ شِنگ بوتگت البت بشّءُ دگہ ھؤرانی موسمءَ پُگلانی تواراں باج بُرتگت۔ تہاریءِ سببءَشپءِ شپچراں ھم موہ رسِتگ، چریشاں گِرگڑی(بوم/گُوگُوءِ کسانیں نسل)ترّگءِ نیمونءَ اتکگءُ جاکءُ شاتکامی کتگ۔چہ کش ءُگورا برے برے زمینءِ سرا کُدو بندوکیں ٹی ٹی یا دگہ مُرگےءَ رستر یا دَتُکےءِ تُرسءَ بال کتگت ءُ بالءِ پجّیا پِریات ءُ توارکنانءَ دگہ جاگہےءَ شتگءُ نشتگت۔ بلے تولگءُ گُرکانی ھمک شپی ھیل بوتگ کہ آیاں وتی لپونز بُرزا کتگءُ دراج کشّیں ”ھُو“ءِ توار بناکتگ ھُول داشتگت۔ ھُولءِ توار وہدے گواتءَ مان اتکگ گُڈاھمے توارءَ یک زیمرےءِ دْروشم زُرتگ،البت کُچکّاں گوں ھمے ھُولّ ءَ کُنّت بوتگ ءُ ھُولّ توار کہ چست بوتگ کُچکّاں راشگ بنا کتگ داں ھُولّ توار گُٹّ گیر اِش کتگ،گوں کُچِکّانی راشگءَ تولگاں وتی ھُول داشتگءُ ”ھِی ھِی‘ ‘کنان کندِتگءُ کُچک کلاگ زُرتگنت۔
شپءِ وتی یک جتائیں بْراہ داری یے ۔ تہارماہیں شپاں اِستارانی رُژنءِ زیبائی ءِ بیان کنگءَ گوں من چوشیں لبز نیست پہ گْوشگءَ دل گْوشیت کہ لبزاں ھمے وڑ کما کہ شپءِ کلکشاں کہ ایشیءَ میشانی دنز ھم گْوشنت کہ آئیءَ زیبائیءُ براداری ءِ تچکیں لڑے کماتگ۔ شپءَدُوردُور کوہ چو سیاہیں دیھ مِکّ اتنت۔ چہ ھمے کوہانی تہا ھمک روچ اُشترانی کاروان گْوستگتنت کہ ایشانی ٹیلوءُ ژانگانی توار شپءِ بے تواریءَ چوش وشیں زیمرءَ چست بوتگت ءُ کم کمءَ تیز ءُ پدا سُبک سُبکءَ ھمے زیمر ایرموش بوتگ ۔چوشیں وشیں زیمرءِ توار چد ءُ رند منی گیرءَ منی گوشاں نہ کپتگ اُشترانی کاروانءِ ٹیلو،شبّءُ ژانگانی ھماوشیں زیمر دنیگا منی یاتانی تہا ترّان اِنت۔ اے ھمے دمگ انت کہ مروچاں پہ بحریہ ٹاؤنءُ ڈی ایچ اے ءِ پروجیکٹاں گیشینگ آیاں دیگ بوتگ ۔
وہدءِ یشّلیں رپتارءَ
کِنزان ءُ کپان جُنزان آں
انگت من تئی پیشی یات
داشتگ ماں تہا دلبند ءِ